In-numru ta' persuni rrappurtati nieqsa minħabba n-nirien devastanti li ħakmu lill-istat ta' Kalifornja rdoppja f'jumejn u qabeż is-sitt mija. Fl-istess waqt instabu seba' iġsma oħra bla ħajja. Dawn in-nirien – li huma l-aktar qattiela fl-istorja tal-istat Amerikan, qatlu minn tal-inqas tlieta u sittin persuna, u qerdu għalkollox mat-tnax-il elf binja. Għada, il-President Donald Trump mistenni jmur Kalifornja biex jiltaqa' mal-qraba tal-vittmi u dawk affetwati min-nirien fl-istess waqt li jara' l-ħsara li qed issir. Huma aktar minn disat elef pumpier li qed jissieltu n-nirien madwar l-istat.